Source: https://kuria-birosag.hu/hu/sajto/muhelybeszelgeteseken-folytatodik-parbeszed-az-alkotmanybirosag-es-kuria-kozott
Timestamp: 2019-10-17 23:43:29+00:00

Document:
Műhelybeszélgetéseken folytatódik a párbeszéd az Alkotmánybíróság és a Kúria között | K Ú R I A
Jogi műhelybeszélgetést rendezett a Kúria és az Alkotmánybíróság a Kúria bírói klubjában, 2019. október 7-én. A rendezvény része annak az alkotmányos együttműködésnek, amelynek keretében a két szervezet 2016-ban indított közös kutatási programot az Alaptörvény érvényesülésének vizsgálatára. A program eredményeként idén májusban négy kötetes könyvsorozat jelent meg. (Erről bővebben a Kúria honlapján olvashatnak: https://kuria-birosag.hu/hu/sajto/az-alkotmanybirosag-es-kuria-kozlemenye ; https://kuria-birosag.hu/hu/sajto/darak-peter-kiegyensulyozott-kapcsolat-erdekeben-szukseges-tartalmi-kerdesek-megvalaszolasa-az ).
A mostani műhelybeszélgetést az ELTE dékánja moderálta. Dr. Sonnevend Pál rámutatott: az Alkotmánybíróság és a Kúria nem csupán kommunikál egymással, két szervezet egy komplex szakmai, jogi és tudományos kapcsolatot is ápol. A rendezvényen két előadást hallgathattak meg a résztvevők. Dr. Dán Judit, a Kúria főtanácsadója a német, az osztrák és a cseh alkotmánybíróságok és felsőbíróságok közötti kapcsolatról értekezett. Kifejtette, hogy a szakmai viták az intézmények között szükségesek, és előreviszik a jogi párbeszédet. Az úgynevezett alkotmányjogi panasz intézménye a kommunikáció legfontosabb csatornája. Ugyanakkor szerinte szükség van alternatív kapcsolattartási fórumokra is, amelyre példa a most megrendezett műhelybeszélgetés is. Dr. Zakariás Kinga Rita, az Alkotmánybíróság főtanácsadója a németországi rendszert ismertetve arról beszélt, hogy mi mindenre terjed ki a nyugat-európai országban a bírói döntések alkotmányos felülvizsgálata. Felvázolt több olyan elemet a német gyakorlatból, amelyet Magyarország is átvett. Az előadásokat élénk szakmai diskurzus követte.
A rendezvényen részt vett többek között dr. Darák Péter a Kúria elnöke, dr. Sulyok Tamás az Alkotmánybíróság elnöke, dr. Hörcherné dr. Marosi Ildikó alkotmánybíró, dr. Szalayné dr. Sándor Erzsébet ombudsman-helyettes, kúriai tanácselnökök és bírók, illetve a két bírói fórum munkáját segítő alkalmazottak.

References: Kúria 
 Kúria 
 Kúria 
 Kúria 
 Kúria 
 Kúria 
 Kúria